བོད་ཀྱི་སྲོལ་རྒྱུན་གྱི་རྩོམ་རིག་ལ་མཚོན་ན།ནང་པ་སངས་རྒྱས་པའི་འཇིག་རྟེན་ལྟ་ཚུལ་གྱི་ཤན་ཞུགས་ཀྱི་དབང་གིས་མི་ཚེའི་ལྟ་ཚུལ་ལའང་ངག་རྩོམ་དང་ཡིག་རྩོམ་གཉིས་ཀྱི་སྟེང་ནས་ཅུང་ཟད་མི་འདྲ་བ་བྱུང་སྟེ།ངག་རྩོམ་ལ་མཚོན་ན།དཔེར་ན་བོད་ཀྱི་གླུ་ཚིག་ལས།ངར་ཚེ་སྟོད་བསམ་པ་རྣམ་གསུམ་ཡོད།།རྟ་འདོ་བའི་གོམ་ལག་བདེ་ན་འདོད།།གོས་ཚ་རུའི་འདབས་ཀ་ཡངས་ན་འདོད།།མ་སྲུ་མོའི་ཤ་རྩ་དཀར་ན་འདོད།།དེ་ཚེ་སྟོད་བསམ་པ་རྣམ་གསུམ་ཡིན།།ངར་ཚེ་རྐེད་བསམ་པ་རྣམ་གསུམ་ཡོད།།སྦྲ་མཐིང་སྨུག་མཁའ་བར་ཡངས་ན་འདོད།།ཇ་ལན་ཆེན་བརྩིགས་པ་མཐོ་ན་འདོད།།འབྲི་ཐུལ་མའི་རྡང་ཐག་རིང་ན་འདོད།།དེ་ཚེ་རྐེད་བསམ་པ་རྣམ་གསུམ་ཡིན།།ངར་ཚེ་སྨད་བསམ་པ་རྣམ་གསུམ་ཡོད།།ཇ་ཡུ་དམར་ཁོལ་མགོ་ཞིམ་ན་འདོད།།མ་སྲུ་མོའི་ངག་སྒོ་འཇམ་ན་འདོད།།ཆོས་མ་ཎི་དུང་ཕྱུར་བུད་ན་འདོད།།དེ་ཚེ་སྨད་བསམ་པ་རྣམ་གསུམ་ཡིན།ཅེས་པ་ནི་བོད་རིགས་མི་དམངས་ཀྱི་མི་ཚེའི་ལྟ་ཚུལ་སྤྱི་སྡོམ་བྱས་པ་ཞིག་ཡིན་ལ།དེ་རུ་ཚེ་སྟོད་དང་ཚེ་རྐེད།ཚེ་སྨད་བཅས་ཆ་གསུམ་དུ་ཕྱེ་ནས།རྟ་བཟང་བོར་ཞོན་པ་དང༌།གོས་ཡག་པོ་གྱོན་པ།མ་ཡག་མར་འཕྲད་པ་བཅས་ནི་ཚེ་སྟོད་ཀྱི་དམིགས་ཡུལ་ཡིན་ལ།ཚེ་རྐེད་དུ་རྒྱུ་ནོམ་པས་ཕྱུག་པ་དམིགས་ཡུལ་ཡིན་ཅིང༌།ཚེ་སྨད་དུ་བུ་བུ་མོ་དང༌།མག་པ་མནའ་མས་ཤ་ཚ་ཞིང་ཆོས་མ་ཎི་དུང་ཕྱུར་བཏོན་ཏེ་ཚེ་ཕྱི་མའི་ལམ་རྒྱགས་གྲ་སྒྲིག་བྱེད་པ་སྟེ།དེ་ནི་བོད་རིགས་མང་ཚོགས་བྱིངས་ཀྱི་མི་ཚེའི་ལྟ་བ་ཡིན་ལ།བྱེ་བྲག་ཏུ་བན་སེར་མོ་ཞིག་གི་མི་ཚེ་དང༌།སྟག་ཤ་ར་ཞིག་གི་མི་ཚེ།བུ་མོ་ཞིག་གི་མི་ཚེ་བཅས་ནི།གླུ་ལས།བན་སེར་མོ་ཞིག་གི་འཛོམས་གསུམ་བཤད།།མགོ་ཞྭ་མོའི་ནང་ན་ཆོས་སྐད་འཛོམས།།ཕྱག་མཛུབ་ཆུང་སྲུབས་ན་ཡིག་ཆུང་འཛོམས།།ཁ་དུང་སོའི་བར་ན་ཀུན་རིག་འཛོམས།།བན་སེར་མོ་ཟེར་ན་གན་མོ་དགོས།།སྟག་ཤ་ར་ཞིག་གི་འཛོམས་གསུམ་བཤད།མགོ་ཝ་ཞྭའི་ནང་ན་དཔའ་སྐད་འཛོམས།།ལག་མཛུབ་ཆུང་སྲུབས་ན་གྲི་ཆུང་འཛོམས།།ཁ་དུང་སོའི་བར་ན་རྟ་མགྲིན་འཛོམས།།སྟག་ཤ་ར་ཟེར་ན་གན་མོ་དགོས།།མ་བུ་མོ་ཞིག་གི་འཛོམས་གསུམ་བཤད།།མགོ་ཚར་ཞྭའི་ནང་ན་གནས་སྐད་འཛོམས།།ལག་མཛུབ་ཆུང་སྲུབས་ན་འབྲི་མར་འཛོམས།།ཁ་དུང་སོའི་བར་ན་སྒྲོལ་མ་འཛོམས།།མ་བུ་མོ་ཟེར་ན་གན་མོ་དགོས་ཞེས་བོད་རིགས་མང་ཚོགས་ཀྱིས་བན་སེར་མོ་དང་སྟག་ཤ་ར།མ་བུ་མོ་ཞིག་ཡིན་ན་ཅི་ལྟ་བུ་ཞིག་ཡིན་དགོས་པ་རྣམས་ལ།ཆོས་ལུགས་ཀྱི་ཤན་ཞུགས་ཆུང་ཞིང༌།དོན་དངོས་ཀྱི་འཚོ་བ་དང་འབྲེལ་ཆེ་བའི་དམིགས་འབེན་ཞིག་བཏོན་པ་སྟེ།སྤྱིར་མང་ཚོགས་ཀྱི་སེམས་སུ་གྲྭ་པ་ཞིག་ཡིན་ན་ཆོས་སྙན་མོ་ཞིག་འདོན་ཤེས་པ་དང༌།ཡི་གེ་ལེགས་པོ་ཞིག་འབྲི་ཤེས་པ་ནི་མཐར་ཐུག་གི་དམིགས་ཡུལ་ཡིན་པ་ལས།ཐར་བ་དང་ཐམས་ཅད་མཁྱེན་པའི་གོ་འཕང་སོགས་ལ་ངེས་ཤེས་རྙེད་མེད་པ་དང༌།སྟག་ཤར་གཞོན་ནུ་ཞིག་ཡིན་ན་དཔའ་དགོས་པའི་མཚུངས་སུ་ཆོས་ཤིག་འདོན་ཤེས་དགོས་ཏེ།བོད་ཡུལ་འདི་དུས་ཡུན་རིང་བོ་ཞིག་ལ་འཁྲུག་ཟིང་དང་རྐུན་ཇག་གི་རྒྱུ་འགྲུལ་ཚབས་ཆེ་བ་དང༌།གཞན་ཡང་བོད་ཀྱི་གོམས་སྲོལ་ལ།ཕན་ཚུན་བར་མི་བསད་པ་བྱུང་ན།